Boervroue steel kollig in Jongboerkompetisie
JY LEES NOU Boervroue steel kollig in Jongboerkompetisie
2450 keer gelees
In vanjaar se Jongboer van die Jaarkompetisie van Agri Gauteng voer die vroulike geslag behoorlik die botoon. Drie van die vier finaliste is vroue. Van links is dr. Willem Pretorius, voorsitter van Agri Gauteng, me. Lizemari de Klerk van Blanquard Brahmane op Onderstepoort, me. Theresa du Plessis-van der Mescht van Shirita Boerdery op Grootfontein, mnr. Brian Venema van Rosaly Boerdery naby Tarlton en mnr. Thinus van Zijl, ondervoorsitter van Agri Gauteng. Me. Anita Brown van Greenway Farms was in die buiteland met Agri Gauteng se Jongboerkonferensie. Foto: Gerrit Bezuidenhout.
Drie vroue het vanjaar geskiedenis gemaak deur aangewys te word as finaliste in Agri Gauteng se kompetisie vir Jongboer van die Jaar.
Mee. Theresa du Plessis-van der Mescht, Lizemari de Klerk en Anita Brown boer almal al meer as vyf jaar. Die groenteboer mnr. Brian Venema voltooi die viertal wat sal meeding om die titel as 2019 se Jongboer van die Jaar in Gauteng.
Mnr. Thinus van Zijl, ondervoorsitter van AgriGauteng, sê die organiasie teken vanjaar verskeie eerstes aan. “Buiten dat dit die eerste keer is dat Agri Gauteng soveel vroulike finaliste in die kompetisie het, bied die organisasie vanjaar die eerste keer ’n jongboerkonferensie aan. Ons is dus twee maal so trots, omdat ons die dinamika in ons organisasie nou deeglik kan illustreer.”
Van Zijl was vol lof vir die jong boere binne Agri Gauteng wat aan die kompetisie deelneem. “Die gehalte van boere wat ingeskryf het, is besonder hoog. Buiten dat elke finalis haar- of homself reeds oor ’n hele aantal jare heen as uitstekende boere bewys het, is daar in elkeen ’n duidelike passie vir die landbou en ’n visionêre ingesteldheid wat maak dat elkeen uit eie reg uitstaan.”
Die vier finaliste sal gedurende die week van 30 Junie tot 6 Julie beoordeel word met die wenner wat op Agri Gauteng se kongres op 22 Julie aangekondig sal word.
Die vier finaliste is:
Me. Anita Brown van Greenway Farms by Tarlton wat konsentreer op wortelboerdery en versapping.
Me. Lizemari de Klerk van Blanquard Brahmane op Onderstepoort wat boer met ’n Brahmanstoetery, Pediskape en Boerbokke.
Mnr. Brian Venema van Rosaly Boerdery by Tarlton wat boer met wortels, kropslaai, pampoen en mielies.
Me. Theresa du Plessis-van der Mescht van Shirita Boerdery naby Grootfontein wat boer met Brahmane, Simmentalers en mielies.
Eierboer is Wes-Kaap se beste jongboer
Vrystaatse Jongboer van die Jaar is van Arlington